Vermiste ma en seun dood gevindArgieffoto: SAPD/Facebook ŉ KwaZulu-Natalse vrou en haar seun wat Saterdag in die Esidakeni-gebied naby Mandeni as vermis aangemeld is, se liggame is kort daarna in ŉ vars graf gevind. Lt.kol. Thulani Zwane, woordvoerder van die polisie, het gesê Nyoni-polisiebeamptes is na die nedersetting ontbied waar gemeenskapslede Zoe Buthelezi (49) en haar seun, Mthunzi Zulu (19), as vermis aangemeld het. Volgens die gemeenskap het hulle die twee Dinsdag laas gesien toe hulle by ŉ huis van een van hul familielede in ŉ rusie betrokke was. Nadat die gemeenskap nie weer vir Buthelezi en Zulu gesien het nie, het hulle onraad vermoed en besluit om die polisie te ontbied. Zwane het gesê polisiebeamptes het dadelik met hul ondersoek na die saak begin en het van die vermiste mense se familielede ondervra. “Terwyl hulle by die huis was waar die slagoffers die laaste keer gesien is, het die beamptes ŉ vars graf opgemerk en agterdogtig geraak.” Die beamptes en lede van die gemeenskap het die graf opgegrawe en die liggame van Buthelezi en Zulu gevind. Volgens Zwane was Buthelezi se liggaam in stukke opgekap en in plastiek toegedraai. “Die familielid wat vermoedelik betrokke is by die voorval is steeds soek,” het Zwane gesê. Twee aanklagte van moord word ondersoek. “Ons doen ŉ beroep op enigiemand met meer inligting oor die voorval om Stop Misdaad by 08600 10111 te skakel.”